Javna agencija Republike Slovenije

za zdravila in medicinske pripomočke

E.: \_\_\_\_\_\_\_\_\_\_\_\_\_\_\_\_\_\_

Številka: 090-40/2022/2

Datum: 17. 5. 2022

Zadeva: Izvajanje določb Zakona o dostopu do informacij javnega značaja– mnenje

 ministrstva

Zveza: vaš dopis z dne 5. 5. 2022

Spoštovani,

prejeli smo vaš dopis, kjer navajate, da je Javna agencija Republike Slovenije za zdravila in medicinske pripomočke (v nadaljnjem besedilu: JAZMP) kot zavezanec za posredovanje informacij javnega značaja prejela zahtevo prosilca, s katero želi pridobiti celotno dokumentacijo inšpekcijskega postopka za preverbo medicinskih pripomočkov, ki se je vodil zoper zavezanca. V navedenem inšpekcijskem postopku je zavezanec JAZMP posredoval različne dokumente, med drugim tudi račune in dobavnice, ki izvirajo iz razmerja med zavezancem in njegovim poslovnim partnerjem. Zato je JAZMP zavezanca inšpekcijskega postopka pozvala k priglasitvi udeležbe v postopku in posredovanju stališča glede posredovanja dokumentacije inšpekcijskega postopka prosilcu (zlasti z vidika varovanja poslovne skrivnosti).

Zavezanec inšpekcijskega postopka se je na poziv JAZMP pravočasno odzval z dopisom pooblaščenega odvetnika, v katerem ta udeležbe svoje stranke izrecno ne priglaša, ker meni, da je že zaradi samega poziva njegovi stranki priznan položaj stranskega udeleženca. Odvetnik se v dopisu ni opredelil do uveljavljanja izjeme poslovne skrivnosti, pač pa je JAZMP napotil na uporabo izjeme po določbi 11. alineje prvega odstavka 6. člena Zakonu o dostopu do informacij javnega značaja (v nadaljnjem besedilu: ZDIJZ)[[1]](#footnote-1), ki pa po vaši oceni za konkreten primer ne pride v poštev. Zato ste odvetnika znova pozvali, da se izreče o pravnih koristih svoje stranke, na katere bi utegnila vplivati končna odločitev v konkretni zadevi, in predloži ustrezna dokazila za uveljavljanje morebitnih izjem po 6. členu ZDIJZ.

Upoštevaje navedeno nas prosite za odgovore na naslednja vprašanja:

* ali v primeru, da odvetnik znova ne ravna skladno s pozivom, JAZMP lahko šteje, da udeležba ni bila ustrezno priglašena;
* ali mora JAZMP v primeru, da udeležba po pozivu oziroma vabilu k vstopu v postopek ni bila priglašena, izdati kakšen sklep, s katerim odloči o (ne-)udeležbi in če da, kakšnega; in
* ali to lahko zaznamujete v obliki uradnega zaznamka.

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja vam v nadaljevanju skladno z 32. členom ZDIJZ posreduje pravno mnenje.

ZDIJZ v pravilih postopka določa, da o pisni zahtevi (v nadaljnjem besedilu: zahteva) za dostop do informacije javnega značaja ali njeno ponovno uporabo odločajo organi v postopku, ki ga določa ta zakon. Za vprašanja postopka s pisno zahtevo, ki niso urejena s tem zakonom, se uporabljajo določbe zakona, ki ureja splošni upravni postopek.[[2]](#footnote-2) To pomeni, da se v primeru podane zahteve za dostop do informacij javnega značaja primarno uporabljajo pravila postopka po ZDIJZ, subsidiarno pa pravila postopka po Zakonu o splošnem upravnem postopku (v nadaljnjem besedilu: ZUP)[[3]](#footnote-3).

Glede stranske udeležbe ZDIJZ določa, da je v postopku z zahtevo za dostop do informacije javnega značaja ali ponovno uporabo stranka postopka samo prosilec, če je predmet odločanja dostop do podatkov, za katere je z zakonom določeno, da so javni. Določbe tega člena se ne uporabljajo za postopek z zahtevo za dostop do informacije javnega značaja ali ponovno uporabo, v katerem organ ugotavlja, ali je javni interes glede razkritja močnejši od javnega interesa ali interesa drugih oseb, zaradi katerega so zahtevane informacije določene kot izjema od prostega dostopa.[[4]](#footnote-4) Organ mora ves čas med postopkom po uradni dolžnosti skrbeti za to, da so v postopku udeleženi vsi, na katerih pravice ali pravne koristi bi lahko vplivala odločba. V takem primeru je treba dati morebitno prizadeti osebi (druga oseba z interesom) možnost udeležbe v postopku zaradi varstva njenih pravnih koristi, tako kot to določa ZUP.[[5]](#footnote-5) Te osebe morajo imeti možnost navajanja dejstev, predlaganja dokazov in odgovarjanja na nasprotne navedbe in dokaze glede obstoja poslovne skrivnosti oziroma morebitnega razkritja poslovne informacije, na katero se nanaša.[[6]](#footnote-6) To je treba navesti stranskemu udeležencu že na samem pozivu za prijavo udeležbe.

Sistemska ureditev stranske udeležbe ne predpostavlja ex lege priznanja stranske udeležbe. Tudi pri osebah, ki imajo po presoji organa pravni interes za sodelovanje v postopku, morajo izraziti voljo za vstop v postopek in prevzem položaja stranskega udeleženca. Zato zakon določa obvezen poziv. Šele če izrazijo voljo za sodelovanje, se jih vključuje v postopek in se jim priznava procesne pravice po zakonu, sicer ne. V kolikor se »morebitno prizadeta oseba« na poziv ne odzove, organ kljub temu s postopkom nadaljuje in odloči na podlagi znanih dejstev. Zahtevani dokument se lahko vroči prosilcu šele po pravnomočnosti odločbe.

Posebej poudarjamo, da zaradi ekonomičnosti postopka zavezanec lahko loči vlogo na več zahtevkov (vsak dokument svoj zahtevek), o katerih odloča po delih ali v celoti z enotno odločbo. Pri tem je treba smiselno upoštevati določbe ZUP glede izdaje delne in dopolnilne odločbe.

ZUP določa, da kadar se lahko odloča o kakšni zadevi po delih oziroma po posameznih zahtevkih, pa so posamezni deli oziroma zahtevki primerni za odločitev, lahko izda pristojni organ odločbo samo o teh delih oziroma zahtevkih (delna odločba). Delna odločba velja glede pravnih sredstev in glede izvršbe za samostojno odločbo.[[7]](#footnote-7) Če pristojni organ ni z odločbo odločil o vseh vprašanjih, ki so bila predmet postopka, lahko izda na predlog stranke ali po uradni dolžnosti posebno odločbo o vprašanjih, ki v že izdani odločbi niso zajeta (dopolnilna odločba). Če se predlog stranke za dopolnilno odločbo zavrne, je zoper tako odločbo dovoljena pritožba. Če so bila v postopku ugotovljena vsa dejstva, pomembna za odločanje, se lahko izda dopolnilna odločba brez novega ugotovitvenega postopka. Dopolnilna odločba se šteje glede pravnih sredstev in izvršbe za samostojno odločbo.[[8]](#footnote-8)

Glede na zgoraj navedeno mora zavezanec v primeru, da gre za enoten zahtevek, prosilcu nemudoma omogoči seznanitev z vsebino zahtevane informacije tako, da mu jo da na vpogled, ali tako, da mu zagotovi njen prepis, fotokopijo ali elektronski zapis. Lahko pa z odločbo v celoti ali delno zavrne zahtevo prosilca, če ugotovi, da zahtevani podatek oziroma dokument pomeni izjemo po 5.a ali 6. členu tega zakona.

V primeru, da vloga vsebuje npr. dva zahtevka, pri katerih je eden zrel za odločanje, pri drugem pa je treba vključiti stranskega udeleženca, v prvem primeru (zahtevku) zavezanec odloči z uradnim zaznamkom v zadevi po 218. čl. ZUP in prosilcu nemudoma omogoči seznanitev z vsebino zahtevane informacije, v drugem primeru (zahtevku) pa prične s posebnim ugotovitvenim postopkom, v katerega vključi tudi stranske udeležence, ki se zaključi z izdajo »dopolnilne« odločbe. Vsaka odločba je lahko nato tudi predmet pritožbe pri Informacijskem pooblaščencu in se obravnava samostojno.

Na koncu opozarjamo, da ZDIJZ ne opredeljuje pojma »uradni zaznamek«, ureja pa ga 218. člen ZUP, ki določa, da kadar se v zadevah manjšega pomena ugodi strankinemu zahtevku, pa se ne posega v javno korist ali v korist koga drugega, zadostuje, da ima odločba samo izrek v obliki uradnega zaznamka v zadevi. Taka odločba se praviloma sporoči stranki ustno, lahko pa se izda tudi pisno, če organ tako odloči ali če stranka to zahteva. Pisna odločba se lahko izda na predpisanem obrazcu ali samodejno z uporabo informacijskega sistema in praviloma nima obrazložitve, razen če je po naravi zadeve obrazložitev potrebna. Torej se v upravnem postopku, kjer je udeležen stranski udeleženec, postopek ne more končati z uradnim zaznamkom.

Menimo, da boste na podlagi zgoraj navedenega lahko sprejeli pravilno odločitev v konkretni upravni zadevi. Ministrstvo lahko posreduje le pravno mnenje, v katerem je smiselno/splošno zajet odgovor na določeno vprašanje, ki omogoča subsumpcijo znanih dejstev pod ustrezno pravno normo, ne sme pa vsebinsko posegati v konkretno upravno zadevo oziroma komentirati konkretnega upravnega postopka.

Več o obveznostih organov po ZDIJZ si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Saša Jazbec

Ciril Repnik v. d. generalnega direktorja

sekretar

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

 [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. 15. člen ZDIJZ (pravila postopka). [↑](#footnote-ref-2)
3. Uradni list RS, št. [24/06](http://www.uradni-list.si/1/objava.jsp?sop=2006-01-0970) – uradno prečiščeno besedilo, [105/06](http://www.uradni-list.si/1/objava.jsp?sop=2006-01-4487) – ZUS-1, [126/07](http://www.uradni-list.si/1/objava.jsp?sop=2007-01-6415), [65/08](http://www.uradni-list.si/1/objava.jsp?sop=2008-01-2816), [8/10](http://www.uradni-list.si/1/objava.jsp?sop=2010-01-0251), [82/13](http://www.uradni-list.si/1/objava.jsp?sop=2013-01-3034), [175/20](http://www.uradni-list.si/1/objava.jsp?sop=2020-01-3096) –

 ZIUOPDVE in [3/22](http://www.uradni-list.si/1/objava.jsp?sop=2022-01-0014) – ZDeb;43. člen. [↑](#footnote-ref-3)
4. a26.a člen (stranska udeležba v postopku). [↑](#footnote-ref-4)
5. 43, člen ZUP. [↑](#footnote-ref-5)
6. 43. in 44. člen ZUP: »Ker morajo biti pravne koristi druge osebe ustrezno varovane, zakon tudi njej priznava pravico

 do sodelovanja v postopku, Gre za **stranskega udeleženca**, ki je v ZUP definiran kot oseba, ki ima zaradi varstva

 svojih pravnih koristi pravico udeleževati se postopka. Na to, da so v postopku udeleženi vsi, na katere pravice ali

 pravne koriti bi lahko vplivala odločba, mora organ skrbeti ves čas postopka po uradni dolžnosti.«. [↑](#footnote-ref-6)
7. 219. člen ZUP [↑](#footnote-ref-7)
8. 220, člen ZUP [↑](#footnote-ref-8)